নিউজডেস্ক, বাংলাদেশনিউজ২৪x৭.কম;  বরগুনায় ইভটিজারের দায়ের কোপে পা হারিয়েছে এক কলেজ ছাত্রী। তার নাম সুমা আক্তার (১৮)। শনিবার সকালে এ ঘটনা ঘটে। মুমূর্ষু অবস্থায় সুমাকে বরিশাল শেরে বাংলা মেডিকেল কলেজ হাসপাতালে ভর্তি করা হয়েছে।  জেলার  সাহেবের হাওলা গ্রামের সুমা আক্তার জানান, বরগুনার ঘটবাড়িয়া গ্রামের আবদুর রহিম সিকদারের ছেলে মহসিন তাকে দীর্ঘদিন যাবৎ উত্তাক্ত করে আসছে। গত ৬ মাস ধরে সুমা কলেজে যাওয়া বন্ধ করে দিয়েছে। সকাল ৯টায় সে তার বাবা ইউনুস আলী হাওলাদারকে সাথে নিয়ে কলেজে পরীক্ষা দিতে রওনা হয়। এ সময় মহসিন তার বাবাকে ধাক্কা দিয়ে সুমাকে এলোপাতাড়ি কোপায়। এতে তার ডান পা পুরোটা এবং ডান হাতটিও প্রায় অর্ধেক কেটে গেছে। এক মাস আগে সুমা নিজে থানায় গিয়ে মহসিনের নামে অভিযোগ করেছিল।  সুমার বাবা জানান, পুলিশ ব্যবস্থা নিলে তার মেয়েকে পঙ্গুত্ব বরণ করতে  হতো না।  বরগুনা থানার ভারপ্রাপ্ত কর্মকর্তা মোঃ বাবুল আখতার জানান, কলেজ ছাত্রীর অভিযোগ পাবার পর তারা মহসিনকে গ্রেফতারের চেষ্টা চালিয়েও ব্যর্থ হয়েছেন।  বাংলাদেশনিউজ২৪x৭.কম/এমএ/এসএকে.